РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/112-14

6. јун 2014. године

Б е о г р а д

**З А П И С Н И К**

**СА ДРУГЕ СЕДНИЦЕ ОДБОРА ЗА ПРАВА ДЕТЕТА**

**ОДРЖАНЕ 4. ЈУНА 2014. ГОДИНЕ**

 Седница је почела у 8,30 часова.

 Седницом је председавала Маја Гојковић, председник Одбора.

 Седници су присуствовали: Верољуб Арсић, мр Игор Бечић, Константин Арсеновић, проф. др Владимир Маринковић, потпредседници Народне скупштине; Миланка Јевтовић Вукојчић, др Весна Ракоњац, Невена Стојановић, Нада Лазић, Милена Ћорилић, Елвира Ковач, Дубравка Филиповски и Бранка Бошњак, чланови Одбора.

Седници нису присуствовали чланови Одбора: Гордана Чомић, академик Нинослав Стојадиновић, потпредседници Народне скупштине; Миљана Зиндовић, Снежана Маловић и Мирко Чикириз.

Седници су присуствовали и: Саша Јанковић, Заштитник грађана, Гордана Стевановић, заменица заштитника грађана за родну равноправност, права детета и особа са инвалидитетом, Мина Роловић, шеф Кабинета Заштитника грађана, Наташа Јовић, помоћник генералног секретара Заштитника грађана, Елвира Тот, саветница за медије,

Љерка Аћимовић, начелница Одељења за извештаје.

 Председавајућа је констатовала да су испуњени услови за рад и одлучивање, те је ставила на гласање предложени

**Д н е в н и р е д**

 1. Разматрање Годишњег извештаја Заштитника грађана за 2013. године у делу који се односи на права детета.

 Чланови Одбора су **једногласно** УСВОЈИЛИ предложени Дневни ред.

**ПРВА ТАЧКА** - Разматрање Годишњег извештаја Заштитника грађана за 2013. године у делу који се односи на права детета.

 **Маја Гојковић** је поздравила све присутне и реч дала Гордани Стевановић, заменици Заштитника грађана за родну равноправност, права детета и особа са инвалидитетом.

**Гордана Стевановић** је изразила задовољство да пред Одбором за права детета, који јесте матични за ову област, изложи оно што је Заштитиник грађана у претходној години радио са својим сарадницима.

Истакла је да су у 2013. години учињени позитивни помаци, за шта заслуге има и Народна скупштина. Доношење посебног Закона о здравственој заштити деце, трудница и породиља је оценила као посебно значајно, јер је недостатак правне регулације у овој области отежавао остваривање права на здравствену заштиту, посебно деце као осетљиве категорије. С тим у вези, указала је на неформални податак да је преко 600 деце по том основу користило право на здравствену заштиту, што јасно говори о оправданости доношења овог закона, али је нагласила да и даље остаје проблем код обезбеђивања права на здравствену заштиту за све категорије становништва који не испуњавају услове прописане наведеним законом.

Указала је на значај оног дела законодавног процеса који се бавио децом које су лишене родитељског права, при чему је усвајање Закона о потврђивању Конвенције о заштити деце и сарадњи у области међународног усвојења изузетно значајан помак, јер су створени услови да деца која су без родитељског старања буду смештена у породице које нису само на територији наше земље.

Рекла је да се одржавање система хранитељства показала као позитивна мера коју је држава предузела, као и смештај деце са сметњама у развоју и инвалидитетом у породице или мале домске заједнице.

Предочила је да би било веома значајно да Народна скупштина ратификује Трећи факултативни протокол из Конвенције о правима детета који је држава Србија потписала пре две године.

Нагласила је да се Заштитник грађана у претходном периоду бавио остваривањем права деце са сметњама у развоју, инвалидитетом и деце која болују од тешких болести. Истакла је да услуге које овим породицама пружа друштво нису адекватне и да систем подршке таквим породицама није на примерен начин обезбеђен. Указала је на веома тежак положај родитеља деце оболеле од тешких и ретких болести, који су 24 часа дневно уз своју децу, како би им пружили неопходну негу. Заштитник грађана је прошле године уз петицију и потпис 60.000 грађана поднео предлоге за измену два закона: Предлог закона о измени и допуни Закона о финансијској подршци породици са децом и Предлог закона о измени Закона о раду.

Рекла је да на Предлог закона о измени и допуни Закона о финансијској подршци породици са децом Влада није дала позитивно мишљење, јер је сматрала да предложни систем подршке овим породицама није одржив. У вези са другим предлогом закона рекла је да је Министарство рада и запошљавања је сматрало да је предложени модел могуће припремити како би био одржив, али да до овог тренутка још увек није дато адекватно решење за подршку родитељима који имају посао и остварују приход, за које време би деца боравила у заједници, као и да посебан проблем представља не укључивање јединица локалне самоуправа, које нису препознате у буџетским линијама, што је довело до укидања дневних боравака у великом броју јединица локалних самоуправа укинуте. Услед овакве ситуације, сада постоје дневни центри где су била смештена деца и у које је доста улагано у циљу оспособавања заједнице и проналажења компетентних кадрова за бригу о деци, а који више нису финансиране, па су престале са радом.

Истакла је пример општине Алексинац у којој је пуступао Заштитник грађана јер док је трајало пројектно финансирање и док су се услуге плаћале из донација спроводиле су се и препоруке Заштитника грађана. Јединице локалне самоуправе су препознале потребу пружања услуга породицама са децом оболелом од ретких и тешких болести и са инвалидитетом и у својим буџетима за ову годину су планирале средства за пружање таквих услуга. Међутим, доношењем измена и допуна Закона о буџету и ограничавањем броја запослених, таква могућност сада не постоји, због чега је овој категорији становништва ускраћена значајна помоћ и подршка.

Нагласила је да се Заштитник грађана у претходном периоду веома залагао за системско решавање финансирања лечења деце оболеле од тешких и ретких болести, као и да тај процес треба наставити кроз заједничко залагање свих релевантних државних органа и институција.

Указала је на значајно ангажовање Заштитника грађана у поступцима који су се односили на децу жртаве сексуалног злостављања и сексуалног искоришћавања. Доношењем „Маријиног закона“, извршени су значајни помаци у делу кажњавања лица која врше сексулно злостављање и сексуално искоришћавање деце. Значајно је да управо кроз овај закон кривично дело против полних слобода не може да застари, али је још увек остао нерешен проблем у вези са поступком утврђивања чињеница када су деца жртве сексуалног искоришћавања и сексуланих дела, јер је тај поступак још увек компликован, а деца-жртве не уживају довољну заштиту, због чега су подложни додатној виктимизацији. Ситуацију додатно отежава сама формулација појединих одредаба закона, која могућност коришћења бројних поступака којима би се деци-жртвама олакшао поступак утврђивања чињеница, прописује као могућност, а не као обавезу. Заштитник грађана је дао своје мишљење којим је указао на потребу да када се ради о поступцима у којима су оштећени малолетна лица, да правосудни органи, тужиоци и судије, морају да користе све механизме предвиђене законом.

Навела је пример Зајече у којој је дошло до озбиљног загађења животне средине, што је довело до нарушавања здравља деце, а у вези са чим је Заштитник грађана био веома ангажован, у циљу превазилажења насталог проблема.

**Саша Јанковић** је дао додатна обавештења у вези са настојањем Заштитника грађана да мобилише све надлежне државне органе, као и одговорне на локалном нивоу да се што хитније и ефикасније реше проблеми у вези са нарушеним здрављем деце, али и свих грађана, како у Зајечи, тако и у другим местима у Србији где постоје трајни нерешени проблеми у вези са адекватном заштиом животне средине.

**Гордана Стевановић** је истакла и уочене проблеме у вези са финансирањем услуга додатне подршке у сегменту инклузивног образовања, који су настали услед ограничење броја запослених и финансирања персоналних и педагошких асистената што отежава процес инклузивног образовања. Потребно је формирање и рад интерресорних комисија јер оне треба мултидисциплинарно да делују и да на адекватан начин решавању проблеме у вези са инлузивним обрзаовањем.

Посебно је истакла проблем деце улице, деце која живе и која раде на улици, која су једна од најмаргинализованијих група грађана у нашем друштву. Заштитник грађана је пре две године спровео истраживање које је имало за циљ сагледавање механизама на основу којих систем поступа према деци која се налазе на улици. Резултати до којих се дошло, указали су на чињеницу да не постоји адекватна евиденција деце улице, па се не зна ни тачан број овакве деце. Није познато ни какве им се услуге пружају, а уочено је да не постоји ни мултидисциплинарна сарадња.

На основу свега изнетог поново је скренула пажњу на неопходност укључивања јединица локалне самоуправе у све поступке који се односе на пружање услуга и подршке различитим категоријама деце којима је потребно додатно ангажовање заједнице. С тим у вези је обавестила присутне да је Град Београд укинуо финансирање дечјег Свратишта, дневног боравка, где деца улице долазила како би се одморила, окупала и згрејала и где им је даван оброк.

Истакла је да деца улице имају додатни проблем, приликом остваривања било ког права, па и права на здравствену заштиту, јер велики број те деце није уписан у матичне књиге, немају ЈМБГ, немају здравствену књижицу због чега не могу да остваре ни основно елементарну здравствену заштиту.

Скренула је пажњу на још увек актуелан случај „несталих беба“ и истакла да је 2010. године Заштитник грађана поднео извештај Народној скупштини, у коме је изнето оно до чега се дошло у поступцима који су се водили у вези са нестанком беба 60-тих, 70-тих година, 80- тих година прошлог века, али да никаквих повратних информација није било. Подсетила је на постојање пресуде суда у Стразбуру у предмету Зорице Јовановић, којом је држава Србија обавезана да до септембра 2013. године нађе механизам којим би било могуће доказати шта се стварно десило са децом наведених година. једино до сада учињено је да је Министарство здравља формирало радну групу која би требала да да одговоре до 9.септембра. Заштитник грађана има представника у наведеној радној групи, али не као учесника, већ као посматрача. Сазнања која има Заштитник грађана је да је једна група грађана и експерата, направила модел закона, који би пружио механизам како би се дали одговори родитељима шта се десило са њиховом децом. Заштитник грађана ће са своје стране пружити сваку могућу помоћ како би држава Србија испунила обавезу коју јој је суд у Стразбуру поставио, и чије ће извршење пратити.

Указала је на изражену појаву физичког кажњавања деце. Рекла је да је Заштитник грађана пре три године дао свој став о штетности физичког кажњавања, као и о потреби да се такав начин васпитавања деце санкционише. Такђе је рекла да постоји потреба да друштво пружи адекватне услуге едукације и помоћи родитељима како би се сузбило физичко кажњавање деце.

Стевановић је нагласила значај који медији имају у свакодневном животу и истакла да смо сви сведоци веома честе злоуптребе деце у медијима, која се огледа у непостојању заштите идентитета деце о којима се извештава, као и у непримереним садржајима који се пласирају у медијима. Апеловала је на све надлежне оригане који треба да врше надзор над радом медија, да то адекватно спроводе, а да Народна скупштина кроз рад на одборима дају допринос да представљање деце у медијима, буде вршено на начин на који ће се водити рачуна о најбољем интересима детета.

**Саша Јанковић** је истакао да је Заштитник грађана у 2013. години водио 376 поступака у области права детета. Капацитет који Заштитник грађана може да ангжује у покривању области права детета је недовољан, јер постоји потреба за још два сарадника у Одељењу за права детета.

Рекао је да је од Комитета за права детета Савета Европе добијено јасно мишљење се у пракси права деце најбоље штите у јединственој институцији заштите људских права, при чему је потребно обезбедити да се једна организациона јединица бави правима детета. Управо је у Србији на такав начин обезбеђена институционална заштита права детета која је организована у складу са најбољом праксом.

Након завршених уводних излагања председник Одбора је отворила расправу у којој су учествовали: Елвира Ковач, Милена Ћорилић, Наташа Јовић, Нада Лазић, др Весна Ракоњац, Маја Гојковић, Дубравка Филиповски,

**Елвира Ковач** се захвалила на излагању које је било усмерено на најзначајнија конкретна питања у вези са заштитом права детета.

Истакла је као веома значајну Конвенцију Савета Европе, тзв. Лансерот Конвенцију, којој је Република Србија приступила и због чега је држава похваљена у Парламентарној скупштини Савета Европе, али је проблем у томе што још увек није усклађено национално законодавство са одредбама Конвенције и изразила задовољство што се у Предлогу закључака које Одбор за права детета треба да усвоји налази и ова обавеза.

Указала је на проблем несталих беба са којим ће Одбор морати да се бави у наредном периоду.

Рекла је да је контактирала државног секретара у Министарству здравља, како би се активности Одбора ускладиле са извршном влашћу.

Подсетила је да је на претходној седници у писаној форми предложила да једна од основних активности Одбора треба да буде усмерена на контролу спровођења закона на локалном нивоу, нарочито у оквиру развоја услуга и подршке деци. Локалне самоуправе су издвојиле одређени износ средстава, али до сада тај новац није употребљен на адекватан начин. Потребно је пронаћи алтернативна решења, како би се деци којој је стварно потребна подршка, она и обезбедила без обзира на ограничења која су постављена због потребе штедње.

Указала је на проблеме који се јављају у примени закона из области здравствене заштите трудница, породиља и деце, као и на акутни проблем који постоји у вези са недостатком адекватних вакцина за имунизацију деце која је обавезна по закону.

**Милена Ћорилић** је истакла да је упозната са ситуацијом у Зајачи и потврдила да је стање у вези са загађењем животне средине стварно тешко, као и да су родитељи веома узнемирени.

Указала је на случајеве у којима је и код деце од непуних годину дана пронађено олово у крви.

Нагласила је да је задовољна што се надлежне институције баве овим проблемом и замолила да буду предузете све мере заштите, као и да се инсистира на томе да се стање поправи, јер су у Зајачи управо најугроженија деца.

Указала је на чињеницу да бројне породице озбиљно размишљају о томе да се преселе из овог краја.

Изразила је став да је у вези са делатностима које су предузимане у Зајачи и околини много тога урађено погрешно, само да би се остварио профит.

**Наташа Јовић** је истакла да је Министарство енергетике, односно министарство које се сада бави енергетиком послало изјашњење, у коме наводи да су планирана средства у буџету за санацију депоније. Проблем у Зајачи је што се ту налази и депонија из времена када је Зајача била рудник антимона. Потом је постала топионица, а шљака се набацивала на стару, тзв. „историјску депонију“. Настало је брдо шљаке, које сливањем и ерозијом земљишта се слива и загађује пољопривредно земљиште, воду итд. Санација депоније је требало да почне у марту месецу ове године и да буде завршена за осам месеци. Заштитник грађана нема информацију да ли је започето са радовима. Према информацијама које добијају од грађана на спорној локацији се још није започело са радовима. Грађани се водом, због загађености, снабдевају из цистерни. Оваква ситуација дуго траје и поред најава да ће водовод у дужини од 3-4 км бити изграђен.

**Нада Лазић** је истакла да када би се извршила мерења стање животне средине и у другим местима би било веома забрињавајуће.

Подсетила је на већ изнети став, да би било неопходно да се одређена средства из кредитних линија усмере на санирање оваквих и сличних проблема.

Указала је да проблем тзв. „историјских загађења“, постоји на целој теориторији Србије, скоро свуда где постоје напушптене фабрике. Где год имате такозване браон филдинг инвестиције.

Рекла је да је уставно право свих грађана да имају здраву животну средину, али се кроз овакве примере види да је стање у овој области катастрофално.

Нагласила је да се врши мониторинг ваздуха преко мреже аутоматских станица на целој територији Србије, које прате ниво загађености ваздуха на одређеним локацијама, а које су у надлежности Агенције. Сваке године се Агенција суочава са проблемом финансирања мониторинга, што у великој мери отежава рад ових станица и угрожава валидност података, а Србија има међународну обавезу да прикупљене податке шаље европској мрежи.

Истакла је да је технологија санације депонија веома сложена, те да представља комплексан проблем који мучи целу Србију.

Упутила је апел члановима Одбора да права деце на здраву животну средину и на здравље у целини буде у фокусу када се буде доносио буџет.

**Игор Бечић** је указао на актуелне проблеме са којима се суочавају локалне самоуправе приликом реализације активности које имају за циљ унапређење положаја деце. Као пример је навео случај у Врбасу, где је локална самоуправа доделила зграду и издвојила значајна средства за њено реновирање како би била прилагођена деци са посебни потребама, али сада не постоје могућности за запошљавање стручних кадрова који би у тим условима могли да пруже услуге деце са посебним потребама.

Истакао је да би било неопходно пронаћи решења за овакве ситације, па уколико је потребно и кроз измену закона или доношењем уредбе од стране Владе.

**Др Весна Ракоњац** је подсетила да је до 2000. године постојао јасно уређен систем деловања и начин финансирања Завода за јавно здравље, који су територијално покривали целу Републику Србију, а бавили су се мониторингом комплетне животне средине (загађења ваздуха, воде, земљишта, као и проценом ризика по здравље на основу параметара које су добијали).

Истакла је да постоје стручни људи који су раније радили поменути мониторинг, а који и данас врше контролу на стандардне начине, по методологији која је тачно прописана, и упоредо раде на станицама које аутоматски мере аеро загађења.

Нагласила је да је велики проблем настао почев од 2001. године, када је измењен Закон о финансирању установа као што су заводи за јавно здравље, јер су послови континуираног праћења стања у области заштите животне средине потпуно избачени из финансирања од стране Фонда.

Изнела је став да би чланови Одбора за права детета требало да се залажу да мониторниг заштите животне средине буде јасно дефинисан кроз финансирање Фонда здравствене заштите, а не да буде препуштен пројектима који припадају делом Министарству пољопривреде, делом Министарству заштите животне средине, Министраству здравља једним делом или већ неком другом министарству. Локалне самоуправе имају своје заводе за јавно здравље који територијално покрива читав округ. Они праве карту загађивача за тај округ, као и план и програм према РЗЗО, финансира реализацију таквих планова. Потребно је да се уведе и обавеза извештавања о нивоима загађења, препорукама специјалиста хигијене, епидемиологије, социјалне медицине, као и препоруке у смислу поступања како би се решили постојећи проблеми. На тај начин би била заокружена целина, и то не само у погледу заштите здравља деце, него и мајки, трудница и читаве популације.

**Маја Гојковић** је замолила присутне да се расправа фокусира на целокупан извештај Заштитника грђана који се односи на права деце, а што се тиче појединачних тема, могуће је сазвати седнице Одбора или организовати јавна слушања на неку тему која буде одређена као приоритет.

**Дубравка Филиповски** се захвалила заменици Заштитника грађана на врло исцрпном извештају и изнела неколико предлога које би Одбор за права детета требало да размотри заједно са Заштитником грађана како би се дошло до одређених решења.

Први предлог се односио на смањење процедура за породиље које треба да остваре неко своје законом загарантовано право. Као пример је навела проблеме са којима се суочавају труднице и породиље предузетнице, па је с тим у вези, предложила да се одржи седница на којој би били присутни и представнице Удружења породиља, као и представници извршне власт, те да се кроз директан разговор дође до неког решења.

Други предлог се такође односио на породиље, конкретно, на исплату њихових накнада. Изнела је неслагање са предлогом да држава преузме на себе обавезу исплате накнада за породиље, већ да се изнађу механизми којим би приватници били натерани да на време измирују своје обавезе према породиљама.

Трећи предлог се односио на неопходност покретања иницијативе за променом наставних планова и програма, као и уџбеника како би били унети садржаји који се односе на сексуално васпитање.

Констатовала је да би резултати у области инклузивног образовања били знатно буољи, када би интерресорне комисије имале више новца за финансирање педагошких асистената.

Нагласила је да у области инклузији недостаје средстава. Подсетила је да је УНИЦЕФ у претходном периоду финансирао различите пројекте и програме, и рекла да би то и сада могао да буде начин за појачан рад у овој области.

**Гордана Стевановић** се захвалила на дискусијама и коментарима.

Изразила је сагласност са предлогом председнице Одбора да поједине теме буду издвојене, како би се дало довољно простора за квалитетну дискусију.

Истакла је да су све наведене теме исте оне којима се бави и Заштитник грађана, али да је потребно ангажовање свих релевантих државних органа и организација, као и невладиног сектора, у изналажењу делотворних механизама који би приморали свакога да изврши оно што му је обавеза. Када се то буде постигло, биће много мање потребе за ад хок решењима.

Рекла је да је Заштитник грађана једну верзију Закона о правима детета и да на њој и даље интензивно раде.

**Маја Гојковић** се захвалила прдставицима Заштитника грађана на свеобухватном Извештају.

Посебно је издвојила део Извештаја који се односи на извештвање медија и позвала Заштитника грађана да Одбору за права детета пружи помоћ и подршку у настојањима да се извештвавања медија о случајевима где су деца жртве насиље или сексуалног злостављања учине објективним и лишеним сензационалистичког извештавања.

Истакла је да је потребно да сви уложе напор како би се сузбила појава настала у последњих неколико година, а односи се на медијску пажњу која се посвећује деци јавних личности, јер се све чешће на тај начин упућује критика њиховим родитељима. Потребно је направити јасна разграничења када су малолетна деца у питању, како не би они сносили последице тога што су им родитељи политичари или друге јавне личности.

Нагласила је да је потребо да сва деца подједнако буду заштићен, без обзира ко су им родитељи, тим пре што деца не бирају родитеље.

Председница је предложила да чланови Одбора посете Нови Сад који има скрин собу и сигурну дечју кући, као и да се направи симулација сведочења деце, која уз помоћ лутака јасно препознају и могу да кажу ко је у њиховој породици или околини извршио сексуално злостављање. Том приликом би била организована и посета школи „Милан Петровић“, која је узор не само у Србији него и у региону.

Рекла је да ће Одбор посветити пажњу случају несталих беба, поготово што имамо обавезујућу пресуду Суда за људска права, проблемима деце улице, која је велика тема и где се преплићу надлежности социјалних служби и МУП-а, при чему се одговорност пребацује са једних на друге.

Накоон што је закључила расправу, потсетила је чланове Одбора су у материјалу за седницу добили Предлог закључака Одбора за права детета, који ће након што буду усвојени, у форми Извештаја, бити достављени Народној скупштини на разматрање и усвајање.

Председник је отворила расправу у вези са Предлогом закључака Одбора, те како се нико од чланова није јавио за реч ставила је на гласање Предлог закључака Одбора за права детета поводом разматрња редовног годишњег извештаја Заштитника грађана за 2013. годину у делу који се односи на права детата.

Након што је закључила гласање, констатовала је да су чланови Одбора за права детета **једногласно** усвојили Предлог закључака Одбора за права детета поводом разматрња редовног годишњег извештаја Заштитника грађана за 2013. годину у делу који се односи на права детата.

Седница је закључена у 9,40 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ Маја Гојковић